CELEX: 62015CN0085
Language: el
Date: 2015-02-19 00:00:00
Title: Υπόθεση C-85/15 P: Αναίρεση που άσκησε στις 19 Φεβρουαρίου 2015 η Feralpi Holding SpA κατά της αποφάσεως που εξέδωσε το Γενικό Δικαστήριο (δεύτερο τμήμα) στις 9 Δεκεμβρίου 2014, στην υπόθεση T-70/10, Feralpi κατά Επιτροπής

4.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 146/18
            
         Αναίρεση που άσκησε στις 19 Φεβρουαρίου 2015 η Feralpi Holding SpA κατά της αποφάσεως που εξέδωσε το Γενικό Δικαστήριο (δεύτερο τμήμα) στις 9 Δεκεμβρίου 2014, στην υπόθεση T-70/10, Feralpi κατά Επιτροπής
   (Υπόθεση C-85/15 P)
   (2015/C 146/27)
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Feralpi Holding SpA (εκπρόσωποι: G. M. Roberti και I. Perego, avvocati)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα
   
   Η Feralpi ζητεί από το Δικαστήριο:
   
               —
            
            
               να αναιρέσει, εν όλω ή εν μέρει, την απόφαση που εκδόθηκε στις 9 Δεκεμβρίου 2014 καθόσον με αυτήν απορρίπτεται η προσφυγή που είχε ασκήσει η Feralpi στο πλαίσιο της υποθέσεως T-70/10 και, ως εκ τούτου:
               
                           (i)
                        
                        
                           να αναιρέσει, εν όλω ή εν μέρει, την αναιρεσιβαλλόμενη απόφαση·
                        
                     
                           (ii)
                        
                        
                           και/ή να ακυρώσει το πρόστιμο που επιβλήθηκε στη Feralpi βάσει της αποφάσεως αυτής ή, τουλάχιστον, να μειώσει το ποσό του προστίμου αυτού·
                        
                     
         
               —
            
            
               επικουρικώς, να αναιρέσει, εν όλω ή εν μέρει, την απόφαση που εκδόθηκε στις 9 Δεκεμβρίου 2014 καθόσον με αυτήν απορρίπτεται η προσφυγή που είχε ασκήσει η Feralpi στο πλαίσιο της υποθέσεως T-70/10 και να αναπέμψει την υπόθεση ενώπιον του Γενικού Δικαστηρίου της Ευρωπαϊκής Ένωσης, προκειμένου αυτό να αποφανθεί επί της ουσίας της με γνώμονα τις ενδείξεις που θα του παράσχει το Δικαστήριο·
            
         
               —
            
            
               εν πάση περιπτώσει, να μειώσει το ποσό του προστίμου που επιβλήθηκε στη Feralpi βάσει της προσβαλλομένης αποφάσεως, λαμβανομένης υπόψη της υπέρμετρης χρονικής διάρκειας της εκδικάσεως της υποθέσεως T-70/10 από το Γενικό Δικαστήριο·
            
         
               —
            
            
               να καταδικάσει την Επιτροπή στα δικαστικά έξοδα αμφοτέρων των βαθμών δικαιοδοσίας.
            
         
      Λόγοι αναιρέσεως και κύρια επιχειρήματα
   
   Η Feralpi προβάλλει έξι λόγους αναιρέσεως οι οποίοι κατατείνουν να αποδειχθεί ότι:
   
               —
            
            
               το Γενικό Δικαστήριο υπέπεσε σε πλάνη περί το δίκαιο αποφαινόμενο ότι δεν υπήρξε παραβίαση της αρχής της συλλογικότητας κατά τη διαδικασία εκδόσεως της προσβαλλομένης αποφάσεως·
            
         
               —
            
            
               το Γενικό Δικαστήριο παρέβη το άρθρο 10 του κανονισμού 773/2004 (1) και το άρθρο 6 της Ευρωπαϊκής Συμβάσεως για την Προάσπιση των Δικαιωμάτων του Ανθρώπου και των Θεμελιωδών Ελευθεριών (στο εξής: ΕΣΔΑ), κρίνοντας ότι η προσβαλλόμενη απόφαση μπορούσε να εκδοθεί χωρίς η Επιτροπή να απευθύνει στην αναιρεσείουσα ανακοίνωση αιτιάσεων και χωρίς να διασφαλίσει την εκ μέρους της δεύτερης άσκηση των δικαιωμάτων της άμυνας·
            
         
               —
            
            
               το Γενικό Δικαστήριο παρέβη το άρθρο 6 της ΕΣΔΑ και το άρθρο 41 του Χάρτη των Θεμελιωδών Δικαιωμάτων της Ευρωπαϊκής Ένωσης, κρίνοντας ότι το χρονικό διάστημα που παρήλθε μεταξύ της δημοσιεύσεως της αποφάσεως που εκδόθηκε στις 25 Οκτωβρίου 2007, επί της υποθέσεως T-77/03, και της εκδόσεως της προσβαλλομένης αποφάσεως δεν είχε υπέρμετρη διάρκεια·
            
         
               —
            
            
               το Γενικό Δικαστήριο εφήρμοσε πεπλανημένα το άρθρο 65 της Συνθήκης ΕΚΑΧ και, εν προκειμένω, τις, κρίσιμες κατά την επίμαχη διάταξη, έννοιες της συμφωνίας και της εναρμονισμένης πρακτικής, καθώς και τις εφαρμοστέες όσον αφορά το βάρος αποδείξεως αρχές, αποφαινόμενο ότι υπήρχε μία μόνον και διαρκής σύμπραξη εντός της ιταλικής αγοράς ράβδων οπλισμού σκυροδέματος κατά τις περιόδους 1989-1992 και 1993-1995 και ότι η Feralpi μετείχε στη σύμπραξη αυτή. Στο πλαίσιο αυτό, το Γενικό Δικαστήριο δεν έλαβε υπόψη την ιδιαιτερότητα του νομικού πλαισίου της Συνθήκης ΕΚΑΧ που ετύγχανε εφαρμογής στον τομέα των ράβδων οπλισμού σκυροδέματος. Επιπλέον, το Γενικό Δικαστήριο προδήλως παραμόρφωσε την έννοια και το περιεχόμενο των ουσιωδών αποδεικτικών στοιχείων που προσκομίσθηκαν. Από της απόψεως αυτής, η αιτιολογία είναι πλημμελής και ενέχει λογικά σφάλματα·
            
         
               —
            
            
               το Γενικό Δικαστήριο παραβίασε τις αρχές της ίσης μεταχειρίσεως και της αναλογικότητας, παραλείποντας να ασκήσει την πλήρη δικαιοδοσία του προκειμένου να διορθώσει το σφάλμα στο οποίο υπέπεσε η Επιτροπή κατά τον υπολογισμό του ειδικού βάρους της Feralpi και των λοιπών επιχειρήσεων που ενέχονταν στη σύμπραξη προκειμένου να καθορίσει το βασικό ποσό του προστίμου·
            
         
               —
            
            
               το Γενικό Δικαστήριο παρέβη τις διατάξεις του άρθρου 47 του Χάρτη, καθόσον η προσφυγή της νυν αναιρεσείουσας δεν εξετάσθηκε εντός ευλόγου χρονικού διαστήματος.
            
         
      (1)  Κανονισμός (ΕΚ) 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123, σ. 18).